
	Nyhedsbrev december 2015

Snekkersten Tennis Klub

Indhold:
1 – Tak for en dejlig sæson

2 – Mini tennis for alle
3 – Diverse (Junior træning og hjemmesideopdateringer)
4 – Sommertour 2015 – Vinderne fundet
1 - Tak for et godt år i Snekkersten Tennisklub
Af Stig Mårtensson
Bestyrelsen vil gerne takke jer medlemmer for et super godt år for klubben.

Der er kommet mange nye medlemmer til klubben i år, hvor vi har haft en medlemsfremgang på NÆSTEN 20%. Især vores sommerferietennis for skolebørn har givet en stor del af de nye medlemmer. Det er flot, men vi er ikke helt i mål endnu. Vi skal have flere til at benytte sig af muligheden for at spille tennis på vores dejlige anlæg. 
Vi har i løbet af sæsonen set, at aktiviteten på banerne har været stigende, og udover at det er fantastisk at være på anlægget med aktivitet på banerne, så har det måske også haft den effekt, at vi i sidste halvdel af sæsonen ikke havde problemer med indbrud på banerne, som det var tilfældet før sommerferien.
Bestyrelsen arbejder på flere initiativer, som skal gøre det endnu mere attraktivt at være medlem af Snekkersten Tennis.

Eksempler på dette er for eksempel:

· Lyssætning på enkelte baner på anlægget, så der kan spilles tennis til ud på natten (.
· Træning for ikke-holdspillere.
· Flere sociale turneringer, hvor alle kan deltage.
· Arrangementer i klubben eks. foredrag eller smagninger af for eksempel vin eller whisky.
· Grill-aftener.
Om det hele bliver til noget er ikke sikkert, men vi arbejder på at det kan lykkes.

Hvis der sidder medlemmer, som har lyst til at give en hånd med til nogle af ovenstående punkter, eller har andre gode idéer, hører vi gerne fra jer. 
Vi mangler især en forælder, som vil hjælpe til med juniorafdelingen. Som kan hjælpe til med at opbygge ”juniorsiden” på vores hjemmeside, til at koordinere fremmøde til træning, svare på spørgsmål fra andre forældre osv.

Vær med til at skaffe nye medlemmer til klubben – vi kan sagtens være 50-100 medlemmer mere. Jer der kommer rundt i andre klubber – få hentet nogle af deres medlemmer til Snekkersten, så vi næste år kan fortsætte vores medlemsfremgang.

Støt vores sponsorer og vær gerne med til at få nye sponsorer til klubben, så vi ikke behøver sætte kontingentet op. Man kan tegne mindre sponsorater og få sit budskab sendt ud til klubbens medlemmer via hjemmesiden.
Vær med til at give noget tilbage til klubben, så vi kan fortsætte den udvikling vi har gang i.
2 - Mini Tennis for alle..

Af Jakob Lerche
Hvis du har lyst til at holde dit sving ved lige i vinterperioden, har du muligheden.

Snekkersten Tennis Klub råder over nogle haltider i Snekkerstenhallen, hvor der kan spilles Mini Tennis.

Tennis på en badmintonbane med skumbolde. Det er rigtig sjovt og kan sagtens give sved på panden.

Tidspunkterne er mandag og onsdag kl. 14.30 til 16.00 og lørdag kl. 9 til 10.

(OBS!!! Snekkerstenhallen holder julelukket fra 21. december til 3. januar.)

Der er indført nyt nøglesystem i Snekkerstenhallen. Hvis du vil spille skumtennis i hallen i vinterperioden, skal du henvende dig i Cafeen, hvor en nøglebrik kan lånes.

Som hidtil sørger kommunen for at åbne yderdøren til hallen og dørene ind til halgulvet, men depotrummet skal altså fortsat åbnes når vi skal ind efter net og bolde.
Hvis i oplever problemer med adgang eller udstyr, så send Jakob Lerche en mail på turnering@snekkerstentennis.dk.
3 – Diverse

Af Ole Krogh Breusch

Juniorer:
· Træning
Sidste juniortræning før jul vil være Torsdag d. 17/12. Og træningen starter op efter nytår Tirsdag d. 5/12.

· Junior julehygge
Der var indkaldt til junior julehygge Lørdag d. 5/12. Der mødte 12 juniorer og 6 forældre op på dagen. Bestyrelsen er meget glade for, at der støttes op om de arrangementer vi afholder.
Det blev en god dag med leg, slagtræning, æbleskiver og godteposer. Der skal lyde en stor tak til Ida og Camilla, som stillede op som trænere. Og også til de forældre der mødte op for at hjælpe med at få en god dag for ungerne.

Dette bliver forhåbentlig et arrangement, der kan blive en tradition i Snekkersten Tennis Klub. Det vil bestyrelsen i hvert fald arbejde for.
Se billeder fra dagen på hjemmesiden under menupunktet ”medlem til medlem”. HUSK at logge på siden først – for ellers kan I ikke se menupunktet.

Hjemmesideopdateringer:

· Referater fra bestyrelsesmøder og Generalforsamlinger kan nu findes på hjemmesiden under ”Om klubben” og derunder ”Bestyrelsen”. Se her:
http://www.snekkerstentennis.dk/bestyrelsen
Der er på forsiden lagt en genvej til referaterne i modulet ”Referater for Bestyrelsesmøder og Generalforsamling”

Sommertour-siden er opdateret. Vinderne af Sommertour 2015 er fundet. Læs uddybende herunder og se resultatet på hjemmesiden.
· ”Snekkersten Tennis Proshop” er nu at finde på hjemmesiden. 
Snekkersten Tennis har nu fået sin egen Proshop, hvor i som medlemmer kan købe tennistøj, sko og på sigt også udstyr, såsom ketchere, dæmpere osv.

Snekkersten Tennis Klub får en procentdel af hvert køb i klubkassen (Meget lille beløb, da varerne er meget billige). Så hvis i vil støtte klubben og samtidig købe kvalitets tennis-produkter til en billig penge, så gør det i Proshoppen.

Proshoppen er lavet, så i kan bestille og betale direkte fra siden. Jeres varer vil så blive leveret til klubben, og en fra bestyrelsen vil så tage fat i jer for afhentning af jeres varer.

Proshoppen er lavet og drives af Lars Tranberg, som også er medlem af klubben.

SÅ – hvis i mangler julegaver til jeres familie, er det rette sted at købe dem i Snekkersten Tennis Klub’s Proshop. 

Log ind på hjemmesiden og klik på menupunktet: ”Proshop”, for at komme ind og se udvalget i shoppen.
4 - Sommertour 2015 – Vinderne fundet:

Af Kim Nielsen

Efter at der, incl. holdkampe, klubmesterskabskampe, udfordringskampe og andre indrapporterede Sommertour kampe, er spillet i alt ca. 270 kampe, som har haft en indflydelse på slutstillingen, så endte det alligevel meget tæt. Så tæt at den eneste kamp som ikke nåede at blive afviklet – nemlig finalen i årets klubmesterskab i Mix double – kunne have ændret navnet på den som ender øverst på listen i såvel herre som damerækken.

Damerækken :

1.       Suzanne Fog        290 point
2.       Kirsten Møller     255 point
3.       Nathalie Burgas  160 point
Suzanne har taget hovedparten af sine point 240 p i motionistturneringen, hvor hun med 8 sejrer i sæsonens kampe også er den der løber med de 50 bonus point, som gives til den, der vinder flest af sine holdkampe i løbet af sæsonen. Lone Mortensen kom i bonusregnskabet ind på en anden plads med 5 sejre i sæsonen.
Derudover vandt Suzanne B-finalen i klubmesterskabet og sikrede sig dermed de sidste 50 point og slutter med i alt 290.

Kirsten Møller hentede i alt 55 point i holdturneringen, men fik derimod 100 point i klubmesterskabet og yderligere 100 point i udfordrings- og sommertour kampe i løbet af sæsonen. Men det var altså ikke nok og Kirsten sluttede på 255 point.

Var det lykkedes at få afviklet mix finalen, ville en sejr give Kirsten yderligere 50 point og dermed ville hun have passeret Suzanne, men sådan skulle det ikke være.

Herrerækken :

Herrerækken ender meget tæt med de 3 øverste indenfor kun 14 point.

1.       Claus Jacobsen       640     point
2.       Kim Nielsen              631,7 point
3.       Christian Ibsen        626,7 point
Claus var særdeles flittig og vindende i årets holdturnering, hvor han deltog både i motionist rækken og havde kampe på +40 holdene, og med ialt 16 sejre vinder han suverænt bonuspoint 50 for flest vundne holdkampe, hvor Kim og Christian til sammenligning kun vinder henholdsvis 8 og 4 kampe.
Claus sikrer sig i alt 445 p i holdkampene imod 235 til Kim og 125 til Christian.

Klubmesterskaberne var det især Christian som ravede point til sig med sejr i såvel single som herredoublen, og med i alt 260 p kommer han ind som klar nr 1 foran Kim med 175 og Claus med 110 p. 

Claus har ikke spillet udfordringskampe i år, mens Christian og Kim sammen med John Vikkelsøe alle har spillet 5 udfordringskampe og dermed deler de 3 de 50 bonuspoint for flest spillede udfordringskampe. Incl disse bonuspoint får Christian i alt 206,7 p og Kim 146,6 p i udfordringskampene. 

Sidste kategori er de øvrige sommertour indberettede kampe, og her har Claus været flittigst med 85p imod Kims 75 og Ibsens 35p. 

Igen i herrerækken ville den ikke afviklede mix finale kunne have rykket resultatet, idet Kim med makker Kirsten Møller ville kunne få 50 point for en sejr i finalen imod Ida og Lars Abraham. Men kampen blev ikke afviklet

Gå ind på hjemmesiden under seniorer og Sommertour. Her er slutstillingen opdateret.
Bestyrelsen vil i løbet af vinteren gå Sommertour reglerne igennem, så vi til næste år er klar med en endnu mere spændende turnering, hvor der forhåbentlig vil indgå endnu flere kampe end tilfældet har været i år.

Tillykke til årets vindere, som vil modtage deres velfortjente præmier til standerhejsningen næste år og tak til dem som har deltaget.
Bestyrelsen ønsker alle medlemmer en glædelig jul og et godt nytår.
Vi glæder os til at se jer alle tilbage på banerne i det nye år. Glæd jer – Bestyrelsen arbejder hårdt på, at det bliver en fremragende sæson, som vi har i vente.

Klubbens sponsorer 2015:

